作者：黎廷瑞
词牌/韵律：大江东去・念奴娇

paragraphs: 鲍鱼腥断，楚将军、鞭虎驱龙而起。
空费咸阳三月火，铸就金刀神器。
垓下兵稀，阴陵道隘，月黑云如垒。
楚歌哄发，山川都姓刘矣。
悲泣呼醒虞姬，和伊死别，雪刃飞花髓。
霸业休休骓不逝，英气乌江流水。
古庙颓垣，斜阳老树，遗恨鸦声里。
兴亡休问，高陵秋草空翠。